กฎสำนักนายกรัฐมนตรีฉบับที่ ๘๒(พ.ศ. ๒๕๓๗)ออกตามความในพระราชบัญญัติเครื่องแบบข้าราชการฝ่ายพลเรือนพุทธศักราช๒๔๗๘[๑] อาศัยอำนาจตามความในมาตรา ๖ และมาตรา ๗แห่งพระราชบัญญัติเครื่องแบบข้าราชการฝ่ายพลเรือน พุทธศักราช ๒๔๗๘นายกรัฐมนตรีออกกฎสำนักนายกรัฐมนตรีไว้ ดังต่อไปนี้ข้อ ๑ให้ยกเลิก(๑) กฎสำนักนายกรัฐมนตรี ฉบับที่ ๖๓ (พ.ศ. ๒๕๑๔)ออกตามความในพระราชบัญญัติเครื่องแบบข้าราชการฝ่ายพลเรือน พุทธศักราช ๒๔๗๘(๒) ข้อ ๒ แห่งกฎสำนักนายกรัฐมนตรี ฉบับที่ ๗๑ (พ.ศ. ๒๕๒๓)ออกตามความในพระราชบัญญัติเครื่องแบบข้าราชการฝ่ายพลเรือน พุทธศักราช ๒๔๗๘ข้อ ๒ ลักษณะชนิด และประเภทของเครื่องแบบเจ้าพนักงานสรรพสามิต และการแต่งเครื่องแบบเจ้าพนักงานสรรพสามิตให้เป็นไปตามที่กำหนดในกฎสำนักนายกรัฐมนตรีนี้ข้อ ๓เจ้าพนักงานสรรพสามิตตำแหน่งและระดับใดในกรมสรรพสามิตจะแต่งเครื่องแบบเจ้าพนักงานสรรพสามิตตามกฎสำนักนายกรัฐมนตรีนี้และจะแต่งในโอกาสใด ให้เป็นไปตามที่อธิบดีกรมสรรพสามิตกำหนดภาค ๑เครื่องแบบเจ้าพนักงานสรรพสามิตชาย หมวด ๑ชนิดของเครื่องแบบ ข้อ ๔เครื่องแบบเจ้าพนักงานสรรพสามิตชาย มี ๖ ชนิด คือ(๑) เครื่องแบบปฏิบัติงานสีน้ำเงินดำ ประกอบด้วย(ก) หมวกทรงหม้อตาลหรือหมวกแก๊ปทรงอ่อนมีกะบังสีน้ำเงินดำ(ข) เสื้อคอพับหรือเสื้อคอแบะปล่อยเอวมีสีน้ำเงินดำ(ค) กางเกงขายาวสีน้ำเงินดำ(ง) เข็มขัดด้ายถักสีน้ำเงินดำ(จ) รองเท้าหุ้มส้นหนังสีดำ(๒) เครื่องแบบปฏิบัติงานสีกากี ประกอบด้วย(ก) หมวกทรงหม้อตาลหรือหมวกแก๊ปทรงอ่อนมีกะบังสีกากี(ข) เสื้อคอพับหรือเสื้อคอแบะปล่อยเอวสีกากี(ค) กางเกงขายาวสีกากี(ง) เข็มขัดด้ายถักสีกากี(จ) รองเท้าหุ้มส้นหนังสีดำ(๓) เครื่องแบบลำลองสีน้ำเงินดำ ประกอบด้วย(ก) หมวกทรงหม้อตาลหรือหมวกแก๊ปทรงอ่อนมีกะบังสีน้ำเงินดำ(ข) เสื้อคอพับสีขาว(ค) กางเกงขายาวสีน้ำเงินดำ(ง) เข็มขัดด้ายถักสีน้ำเงินดำ(จ) รองเท้าหุ้มส้นหนังสีดำ(๔) เครื่องแบบลำลองสีกากี ประกอบด้วย(ก) หมวกทรงหม้อตาลหรือหมวกแก๊ปทรงอ่อนมีกะบังสีกากี(ข) เสื้อคอพับสีขาว(ค) กางเกงขายาวสีกากี(ง) เข็มขัดด้ายถักสีกากี(จ) รองเท้าหุ้มส้นหนังสีดำ(๕) เครื่องแบบตรวจค้นสีน้ำเงินดำ ประกอบด้วย(ก) หมวกแก๊ปทรงอ่อนมีกะบังสีน้ำเงินดำ(ข) เสื้อคอพับหรือเสื้อคอแบะปล่อยเอวสีน้ำเงินดำ(ค) กางเกงขายาวสีน้ำเงินดำ(ง) เข็มขัดด้ายถักสีน้ำเงินดำหรือเข็มขัดหนังสีดำ(จ) รองเท้าหุ้มส้นหรือรองเท้าหุ้มข้อหนังสีดำ(๖) เครื่องแบบตรวจค้นสีกากี ประกอบด้วย(ก) หมวกแก๊ปทรงอ่อนมีกะบังสีกากี(ข) เสื้อคอพับหรือเสื้อคอแบะปล่อยเอวสีกากี(ค) กางเกงขายาวสีกากี(ง) เข็มขัดด้ายถักสีกากีหรือเข็มขัดหนังสีดำ(จ) รองเท้าหุ้มส้นหรือรองเท้าหุ้มข้อหนังสีดำหมวด ๒ส่วนของเครื่องแบบ ข้อ ๕ หมวกมี๔ แบบ คือ(๑) หมวกทรงหม้อตาลสีน้ำเงินดำ มีลักษณะดังนี้(ก) กะบัง ทำด้วยหนังหรือวัตถุเทียมหนังสีดำสำหรับเจ้าพนักงานสรรพสามิตระดับ ๗ และระดับ ๘ที่ขอบโค้งของกะบังทั้งด้านซ้ายและด้านขวา ปักด้วยดิ้นทองหรือวัตถุเทียมดิ้นทองเป็นรูปช่อชัยพฤกษ์ด้านละ ๑ ช่อ โดยปักหรือทำมาบรรจบกันที่ตรงกลางของกะบัง สำหรับเจ้าพนักงานสรรพสามิตระดับ๙ และระดับ ๑๐ ที่ขอบโค้งของกะบังทั้งด้านซ้ายและด้านขวาปักด้วยดิ้นทองหรือวัตถุเทียมดิ้นทองเป็นรูปช่อชัยพฤกษ์ด้านละ ๒ ช่อโดยปักหรือทำมาบรรจบกันที่ตรงกลางของกะบัง(ข) สายรัดคาง กว้าง ๑.๒ เซนติเมตรทำด้วยหนังหรือวัตถุเทียมหนังสีดำ ปลายสายรัดคางมีดุมโลหะสีทองลายดุนรูปนกวายุภักษ์ ข้างละ ๑ ดุม(ค) ผ้าพ้นหมวกสีดำ กว้าง ๔ เซนติเมตร(ง) ตราหน้าหมวก เป็นเครื่องหมายรูปดวงตรากรมสรรพสามิตปักด้วยดิ้นทองหรือวัตถุเทียมดิ้นทองหรือไหมสีทองกว้าง ๖ เซนติเมตร สูง ๗ เซนติเมตร(๒) หมวกทรงหม้อตาลสีกากีมีลักษณะเช่นเดียวกับหมวกทรงหม้อตาลสีน้ำเงินดำตาม (๑)(๓) หมวกแก๊ปทรงอ่อนมีกะบังสีน้ำเงินดำ ทำด้วยผ้าตอนหน้ามีกะบังสีเดียวกับหมวก กะบัง มีลักษณะเช่นเดียวกับ (๑) (ก) ตราหน้าหมวกมีลักษณะเช่นเดียวกับ (๑) (ง) แต่มีขนาดกว้าง ๒.๕ เซนติเมตร สูง ๓.๕ เซนติเมตรปักด้วยไหมสีทองหรือวัตถุเทียมไหมสีทอง(๔) หมวกแก๊ปทรงอ่อนมีกะบังสีกากีมีลักษณะเช่นเดียวกับหมวกแก๊ปทรงอ่อนมีกะบังสีน้ำเงินดำตาม (๓)ข้อ ๖ เสื้อมี ๕ แบบ คือ(๑) เสื้อคอพับสีน้ำเงินดำ แขนเสื้อเหนือข้อศอกเล็กน้อยหรือแขนยาวรัดข้อมือ มีดุมที่ปลายแขน ข้างละ ๑ ดุม ที่อกเสื้อทั้งสองข้างมีกระเป๋าปะ ข้างละ ๑ กระเป๋า มีใบปกกระเป๋ารูปมนชายกลางแหลม กึ่งกลางกระเป๋ามีแถบตามทางดิ่งกว้าง ๓.๕ เซนติเมตร ที่ปากกระเป๋าทั้งสองข้างมีดุม ข้างละ ๑ ดุมสำหรับขัดใบปกกระเป๋า ตัวเสื้อผ่าอกตลอด มีสาบ กว้าง ๓.๕ เซนติเมตรมีดุมที่คอและแนวอกเสื้อ ๖ ดุม ระยะห่างเท่า ๆ กันพอสมควร ดุมทั้งหมด เป็นรูปกลมแบนทำด้วยวัตถุสีเดียวกับเสื้อเมื่อสวมเสื้อนี้ ให้ขัดดุมทุกดุมยกเว้นดุมบนสุดที่อกเสื้อติดกับคอ และให้สอดชายเสื้อไว้ภายในกางเกงที่ไหล่เสื้อทั้งสองข้าง มีอินทรธนูอ่อนสีเดียวกับเสื้อเย็บติดกับเสื้อตรงบริเวณไหล่เหนือบ่าทั้งสองข้างจากไหล่ไปคอปลายมน ด้านไหล่กว้าง ๔ เซนติเมตร ด้านคอ กว้าง ๓ เซนติเมตรตอนปลายขัดดุมติดกับตัวเสื้อ(๒) เสื้อคอพับสีกากี มีลักษณะเช่นเดียวกับเสื้อคอพับสีน้ำเงินดำตาม(๑)(๓) เสื้อคอพับสีขาวมีลักษณะเช่นเดียวกับเสื้อคอพับสีน้ำเงินดำตาม (๑)(๔) เสื้อคอแบะปล่อยเอวสีน้ำเงินดำ แขนสั้นตัวเสื้อผ่าอกตลอด ไม่มีสาบเสื้อมีดุมที่คอและแนวอกเสื้อ ๕ ดุม ระยะห่างเท่า ๆกันพอสมควร ที่อกเสื้อมีกระเป๋าปะรูปสี่เหลี่ยมตัดมุมที่ก้นกระเป๋าทั้งสองข้างข้างละ ๑ กระเป๋า และกระเป๋าล่าง มี ๒ กระเป๋า มีลักษณะเช่นเดียวกับกระเป๋าบนแต่มีขนาดใหญ่กว่าปะติดกับตัวเสื้อในระดับเอว ข้างละ ๑ กระเป๋า กระเป๋าทั้งหมด มีใบปกและตัดมุมรับกับก้นกระเป๋าที่เอวด้านหลัง คาดด้วยผ้าสีเดียวกับเสื้อ กว้าง ๕ เซนติเมตร ชายเสื้อที่ตะเข็บกลางหลังเปิดไว้ถึงผ้าคาด(๕) เสื้อคอแบะปล่อยเอวสีกากีลักษณะเช่นเดียวกับเสื้อคอแบะปล่อยเอวสีน้ำเงินดำตาม (๔)ข้อ ๗ กางเกงมี ๒ แบบ คือ(๑) กางเกงขายาวสีน้ำเงินดำ ไม่พับปลายขาปลายขายาวปิดตาตุ่ม กว้างไม่น้อยกว่า ๒๒ เซนติเมตร และไม่เกิน ๒๖ เซนติเมตรที่ขอบเอว มีห่วงสำหรับสอดเข็มขัด ทำด้วยผ้าสีเดียวกับกางเกง กว้างไม่เกิน ๑เซนติเมตร จำนวน ๗ ห่วง ที่แนวตะเข็บกางเกงด้านข้าง มีกระเป๋าเจาะ ข้างละ ๑ กระเป๋า ด้านหลังมีกระเป๋าเจาะ ๒ ข้าง ข้างละ ๑ กระเป๋า จะมีใบปกหรือไม่ก็ได้(๒) กางเกงขายาวสีกากีมีลักษณะเช่นเดียวกับกางเกงขายาวสีน้ำเงินดำตาม (๑)ข้อ ๘ เข็มขัดมี ๓ แบบ คือ(๑) เข็มขัดด้ายถักสีน้ำเงินดำ กว้าง ๓ เซนติเมตรหัวเข็มขัด ทำด้วยโลหะสีทองรูปสี่เหลี่ยมผืนผ้าทางนอนมุมมน กว้าง ๓.๕ เซนติเมตรยาว ๕ เซนติเมตร มีเครื่องหมายรูปดวงตรากรมสรรพสามิตอยู่กึ่งกลางหัวเข็มขัดไม่มีเข็มสำหรับสอดรูปลายสายเข็มขัด ตัดตรงและหุ้มด้วยโลหะสีทอง กว้าง ๑ เซนติเมตร(๒) เข็มขัดด้ายถักสีกากีมีลักษณะเช่นเดียวกับเข็มขัดด้ายถักสีน้ำเงินดำตาม (๑)(๓) เข็มขัดหนังสีดำ กว้าง ๔.๕ เซนติเมตร หัวเข็มขัดทำด้วยโลหะสีทองรูปสี่เหลี่ยมผืนผ้าทางตั้งมุมมน กว้าง ๔.๕ เซนติเมตร สูง ๖เซนติเมตร มีเข็มสำหรับสอดรู ๒ เข็มข้อ ๙ รองเท้ามี ๒ แบบ คือ(๑) รองเท้าหุ้มส้นหนังสีดำ(๒) รองเท้าหุ้มข้อหนังสีดำรองเท้าทุกแบบ ต้องมีส้น ไม่มีริ้วและลวดลายเวลาสวมรองเท้าต้องสวมถุงเท้าสีเดียวกับรองเท้าภาค ๒เครื่องแบบเจ้าพนักงานสรรพสามิตหญิง หมวด ๑ชนิดของเครื่องแบบ ข้อ ๑๐เครื่องแบบเจ้าพนักงานสรรพสามิตหญิง มี ๖ ชนิด คือ(๑) เครื่องแบบปฏิบัติงานสีน้ำเงินดำ ประกอบด้วย(ก) หมวกพับปีกสีน้ำเงินดำ(ข) เสื้อคอพับหรือเสื้อคอแบะปล่อยเอวสีน้ำเงินดำ(ค) กางเกงขายาวหรือกระโปรงสีน้ำเงินดำ(ง) เข็มขัดด้ายถักสีน้ำเงินดำ(จ) รองเท้าหุ้มส้นหนังสีดำ(๒) เครื่องแบบปฏิบัติงานสีกากี ประกอบด้วย(ก) หมวกพับปีกสีกากี(ข) เสื้อคอพับหรือเสื้อคอแบะปล่อยเอวสีกากี(ค) กางเกงขายาวหรือกระโปรงสีกากี(ง) เข็มขัดด้ายถักสีกากี(จ) รองเท้าหุ้มส้นหนังสีดำ(๓) เครื่องแบบลำลองสีน้ำเงินดำ ประกอบด้วย(ก) หมวกพับปีกสีน้ำเงินดำ(ข) เสื้อคอพับหรือเสื้อคอแบะปล่อยเอวสีขาว(ค) กางเกงขายาวหรือกระโปรงสีน้ำเงินดำ(ง) เข็มขัดด้ายถักสีน้ำเงินดำ(จ) รองเท้าหุ้มส้นหนังสีดำ(๔) เครื่องแบบลำลองสีกากี ประกอบด้วย(ก) หมวกพับปีกสีกากี(ข) เสื้อคอพับหรือเสื้อคอแบะปล่อยเอวสีขาว(ค) กางเกงขายาวหรือกระโปรงสีกากี(ง) เข็มขัดด้ายถักสีกากี(จ) รองเท้าหุ้มส้นหนังสีดำ(๕) เครื่องตรวจค้นสีน้ำเงินดำ ประกอบด้วย(ก) หมวกแก๊ปทรงอ่อนมีกะบังสีน้ำเงินดำ(ข) เสื้อคอแบะปล่อยเอวสีน้ำเงินดำ(ค) กางเกงขายาวสีน้ำเงินดำ(ง) เข็มขัดด้ายถักสีน้ำเงินดำ(จ) รองเท้าหุ้มส้นหนังสีดำ(๖) เครื่องแบบตรวจค้นสีกากี ประกอบด้วย(ก) หมวกแก๊ปทรงอ่อนมีกะบังสีกากี(ข) เสื้อคอแบะปล่อยเอวสีกากี(ค) กางเกงขายาวสีกากี(ง) เข็มขัดด้ายถักสีกากี(จ) รองเท้าหุ้มส้นหนังสีดำหมวด ๒ส่วนของเครื่องแบบ ข้อ ๑๑ หมวกมี๔ แบบ คือ(๑) หมวกพับปีกสีน้ำเงินดำ ตัวหมวกทำด้วยสักหลาดสีน้ำเงินดำ พับปีกด้านข้างทั้งสองด้าน ผ้าพันหมวกสีดำห้อยชายหลังหน้าหมวก มีเครื่องหมายรูปดวงตรากรมสรรพสามิตปักด้วยไหมสีทองหรือวัตถุเทียมไหมสีทองกว้าง ๔ เซนติเมตร สูง ๕ เซนติเมตร(๒) หมวกพับปีกสีกากีมีลักษณะเช่นเดียวกับหมวกพับปีกสีน้ำเงินดำตาม (๑)(๓) หมวกแก๊ปทรงอ่อนมีกะบังสีน้ำเงินดำมีลักษณะเช่นเดียวกับหมวกแก๊ปทรงอ่อนมีกะบังสีน้ำเงินดำของเจ้าพนักงานสรรพสามิตชายตามข้อ๕ (๓)(๔) หมวกแก๊ปทรงอ่อนมีกะบังสีกากีมีลักษณะเช่นเดียวกับหมวกแก๊ปทรงอ่อนมีกะบังสีน้ำเงินดำตาม (๓)ข้อ ๑๒ เสื้อมี ๖ แบบ คือ(๑) เสื้อคอพับสีน้ำเงินดำมีลักษณะเช่นเดียวกับเสื้อคอพับสีน้ำเงินดำของเจ้าพนักงานสรรพสามิตชายตามข้อ ๖ (๑)(๒) เสื้อคอพับสีกากี มีลักษณะเช่นเดียวกับเสื้อคอพับสีน้ำเงินดำของเจ้าพนักงานสรรพสามิตชายตามข้อ๖ (๑)(๓) เสื้อคอพับสีขาวมีลักษณะเช่นเดียวกับเสื้อคอพับสีน้ำเงินดำของเจ้าพนักงานสรรพสามิตชายตามข้อ ๖ (๑)(๔) เสื้อคอแบะปล่อยเอวสีน้ำเงินดำมีลักษณะเช่นเดียวกับเสื้อคอแบะปล่อยเอวสีน้ำเงินดำของเจ้าพนักงานสรรพสามิตชายตามข้อ๖ (๔)(๕) เสื้อคอแบะปล่อยเอวสีกากีมีลักษณะเช่นเดียวกับเสื้อคอแบะปล่อยเอวสีน้ำเงินดำของเจ้าพนักงานสรรพสามิตชายตามข้อ๖ (๔)(๖) เสื้อคอแบะปล่อยเอวสีขาวมีลักษณะเช่นเดียวกับเสื้อคอแบะปล่อยเอวสีน้ำเงินดำของเจ้าพนักงานสรรพสามิตชายตามข้อ๖ (๔)ข้อ ๑๓ กางเกงมี ๒ แบบ คือ(๑) กางเกงขายาวสีน้ำเงินดำ ไม่พับปลายขาปลายขายาวปิดตาตุ่ม กว้างไม่น้อยกว่า ๑๖ เซนติเมตร และไม่เกิน ๒๒ เซนติเมตรที่ขอบเอว มีห่วงสำหรับสอดเข็มขัด ทำด้วยผ้าสีเดียวกับกางเกง กว้างไม่เกิน ๑เซนติเมตร จำนวน ๕ ห่วง ที่แนวตะเข็บกางเกงด้านข้าง มีกระเป๋าเจาะข้างละ ๑ กระเป๋าด้านหลัง จะมีกระเป๋าเจาะ ๒ ข้างด้วยก็ได้(๒) กางเกงขายาวสีกากีมีลักษณะเช่นเดียวกับกางเกงขายาวสีน้ำเงินดำตาม (๑)ข้อ ๑๔กระโปรง มี ๒ แบบ คือ(๑) กระโปรงสีน้ำเงินดำ ยาวปิดเข่าพอสมควร ทางด้านหน้าขวาและซ้ายมีกระเป๋าเจาะข้างละ ๑ กระเป๋า ปากกระเป๋าเฉียงลงทางข้างเล็กน้อย หรือจะไม่มีกระเป๋าเลยก็ได้ ชายกระโปรงไม่บาน(๒) กระโปรงสีกากีมีลักษณะเช่นเดียวกับกระโปรงสีน้ำเงินดำตาม (๑)ข้อ ๑๕เข็มขัด มี ๒ แบบ คือ(๑) เข็มขัดด้ายถักสีน้ำเงินดำ(๒) เข็มขัดด้ายถักสีกากีเข็มขัดทั้ง ๒ แบบมีลักษณะเช่นเดียวกับเข็มขัดด้ายถักสีน้ำเงินดำของเจ้าพนักงานสรรพสามิตชายตามข้อ ๘(๑) ข้อ ๑๖รองเท้า ใช้รองเท้าหุ้มส้นหนังสีดำ ส้นสูงไม่เกิน ๕ เซนติเมตรภาค ๓อินทรธนูและเครื่องหมาย ข้อ ๑๗อินทรธนู มีลักษณะเป็นอินทรธนูแข็ง ทำด้วยสักหลาดสีน้ำเงินดำเป็นแผ่นสี่เหลี่ยมผืนผ้าปลายรวบสำหรับชาย กว้าง ๕ เซนติเมตร ยาว ๑๓ เซนติเมตร สำหรับหญิง กว้าง ๔.๕ เซนติเมตร ยาว๑๑ เซนติเมตร ปลายอินทรธนู มีดุมโลหะสีทองลายดุนเป็นรูปนกวายุภักษ์ ขนาดเล็ก ๑ ดุมข้อ ๑๘เครื่องหมายแสดงระดับสำหรับติดที่อินทรธนู มีดังนี้เครื่องหมายดาว หมายถึง โลหะสีทองลักษณะเป็นรูปดาว ๘ แฉกตอนกลางดุนนูนและลาดลงทางปลายแฉกแถบพิเศษ หมายถึง แถบไหมทองหรือวัตถุเทียมไหมทอง กว้าง๐.๕ เซนติเมตรแถบใหญ่ หมายถึง แถบไหมทองหรือวัตถุเทียมไหมทอง กว้าง ๑.๒เซนติเมตรแถบเล็ก หมายถึง แถบไหมทองหรือวัตถุเทียมไหมทอง กว้าง ๐.๖เซนติเมตร(๑) สำหรับเจ้าพนักงานสรรพสามิตระดับ ๑๐มีแถบพิเศษประดับริมขอบอินทรธนูทั้งสองข้าง ข้างละ ๔ แถบและประดับด้วยเครื่องหมายดาว ๔ ดวง ด้านล่างมีช่อชัยพฤกษ์ล้อม(๒) สำหรับเจ้าพนักงานสรรพสามิตระดับ ๙ มีแถบพิเศษประดับริมขอบอินทรธนูทั้งสองข้างข้างละ ๓ แถบ และประดับด้วยเครื่องหมายดาว ๓ ดวง ด้านล่างมีช่อชัยพฤกษ์ล้อม(๓) สำหรับเจ้าพนักงานสรรพสามิตระดับ ๘มีแถบพิเศษประดับริมขอบอินทรธนูทั้งสองข้าง ข้างละ ๒ แถบและประดับด้วยเครื่องหมายดาว ๒ ดวง ด้านล่างมีช่อชัยพฤกษ์ล้อม(๔) สำหรับเจ้าพนักงานสรรพสามิตระดับ ๗มีแถบพิเศษประดับริมขอบอินทรธนูทั้งสองข้าง ข้างละ ๑ แถบและประดับด้วยเครื่องหมายดาว ๑ ดวง ด้านล่างมีช่อชัยพฤกษ์ล้อม(๕) สำหรับเจ้าพนักงานสรรพสามิตระดับ ๖ มีแถบใหญ่ ๔ แถบตรึงตามขวางบนอินทรธนูทั้งสองข้าง เริ่มต้นห่างจากต้นอินทรธนูด้านไหล่ ๐.๕เซนติเมตร เว้นระยะห่างระหว่างแถบ ๐.๕ เซนติเมตร(๖) สำหรับเจ้าพนักงานสรรพสามิตระดับ ๕ มีแถบใหญ่ ๓ แถบตรึงตามขวางอินทรธนูทั้งสองข้าง เริ่มต้นห่างจากต้นอินทรธนูด้านไหล่ ๐.๕เซนติเมตร เว้นระยะห่างระหว่างแถบ ๐.๕เซนติเมตร(๗) สำหรับเจ้าพนักงานสรรพสามิตระดับ ๔ มีแถบใหญ่ ๒แถบและแถบเล็ก ๑ แถบแทรกอยู่ระหว่างกลางแถบใหญ่ตรึงตามขวางอินทรธนูทั้งสองข้างเริ่มต้นด้วยแถบใหญ่ห่างจากต้นอินทรธนูด้านไหล่ ๐.๕เซนติเมตร เว้นระยะห่างระหว่างแถบ ๐.๕ เซนติเมตร(๘) สำหรับเจ้าพนักงานสรรพสามิตระดับ ๓ มีแถบใหญ่ ๒แถบตรึงตามขวางบนอินทรธนูทั้งสองข้าง เริ่มต้นห่างจากต้นอินทรธนูด้านไหล่ ๐.๕เซนติเมตร เว้นระยะระหว่างแถบ ๐.๕ เซนติเมตร(๙) สำหรับเจ้าพนักงานสรรพสามิตระดับ ๒ มีแถบใหญ่ ๑แถบและแถบเล็ก ๑ แถบ ตรึงตามขวางบนอินทรธนูทั้งสองข้าง เริ่มต้นด้วยแถบเล็กห่างจากต้นอินทรธนูด้านไหล่๐.๕ เซนติเมตร แถบใหญ่ อยู่เหนือแถบเล็ก ห่างกัน ๐.๕ เซนติเมตร(๑๐) สำหรับเจ้าพนักงานสรรพสามิตระดับ ๑ มีแถบใหญ่ ๑ แถบตรึงตามขวาง บนอินทรธนูทั้งสองข้าง เริ่มต้นห่างจากต้นอินทรธนูด้านไหล่ ๐.๕เซนติเมตร บนอินทรธนูเหนือเครื่องหมายแสดงระดับให้ประดับเครื่องหมายรูปดวงตรากรมสรรพสามิต กว้าง ๒.๗ เซนติเมตร สูง ๓.๓ เซนติเมตรข้อ ๑๙การประดับอินทรธนูและเครื่องหมายแสดงระดับ จะเปลี่ยนเป็นการประดับเครื่องหมายแสดงระดับที่คอปกเสื้อก็ได้เครื่องหมายแสดงระดับที่คอปกเสื้อตามวรรคหนึ่ง มีดังนี้เครื่องหมายดาว หมายถึงโลหะสีทองหรือปักด้วยไหมสีทองเป็นรูปดาว ๘ แฉก ตอนกลาง ดุนนูนและลาดลงทางปลายแฉกแถบใหญ่ หมายถึง โลหะสีทองหรือปักด้วยไหมสีทองเป็นรูปสี่เหลี่ยมผืนผ้า กว้าง ๐.๖๕ เซนติเมตร ยาว ๑.๗ เซนติเมตรแถบเล็ก หมายถึง โลหะสีทองหรือปักด้วยไหมสีทองเป็นรูปสี่เหลี่ยมผืนผ้า กว้าง ๐.๓๕ เซนติเมตร ยาว ๑.๗ เซนติเมตร(๑) สำหรับเจ้าพนักงานสรรพสามิตระดับ ๑๐ประดับเครื่องหมายดาว ๔ ดวง ล้อมด้วยช่อชัยพฤกษ์ที่คอปกเสื้อด้านซ้ายและประดับเครื่องหมายรูปดวงตรากรมสรรพสามิตที่คอปกเสื้อด้านขวา(๒) สำหรับเจ้าพนักงานสรรพสามิตระดับ ๙ประดับเครื่องหมายดาว ๓ ดวง ล้อมด้วยช่อชัยพฤกษ์ที่คอปกเสื้อด้านซ้ายและประดับเครื่องหมายรูปดวงตรากรมสรรพสามิตที่คอปกเสื้อด้านขวา(๓) สำหรับเจ้าพนักงานสรรพสามิตระดับ ๘ประดับเครื่องหมายดาว ๒ ดวง ล้อมด้วยช่อชัยพฤกษ์ที่คอปกเสื้อด้านซ้ายและประดับเครื่องหมายรูปดวงตรากรมสรรพสามิตที่คอปกเสื้อด้านขวา(๔) สำหรับเจ้าพนักงานสรรพสามิตระดับ ๗ประดับเครื่องหมายดาว ๑ ดวง ล้อมด้วยช่อชัยพฤกษ์ที่คอปกเสื้อด้านซ้ายและประดับเครื่องหมายรูปดวงตรากรมสรรพสามิตที่คอปกเสื้อด้านขวา(๕) สำหรับเจ้าพนักงานสรรพสามิตระดับ ๖ประดับเครื่องหมายแถบใหญ่ ๔ แถบที่คอปกเสื้อด้านซ้ายและประดับเครื่องหมายรูปดวงตรากรมสรรพสามิตที่คอปกเสื้อด้านขวา(๖) สำหรับเจ้าพนักงานสรรพสามิตระดับ ๕ประดับเครื่องหมายแถบใหญ่ ๓ แถบที่คอปกเสื้อด้านซ้ายและประดับเครื่องหมายรูปดวงตรากรมสรรพสามิตที่คอปกเสื้อด้านขวา(๗) สำหรับเจ้าพนักงานสรรพสามิตระดับ ๔ประดับเครื่องหมายแถบใหญ่ ๒ แถบและแถบเล็ก ๑ แถบแทรกอยู่ระหว่างกลางแถบใหญ่ที่คอปกเสื้อด้านซ้ายและประดับเครื่องหมายรูปดวงตรากรมสรรพสามิตที่คอปกเสื้อด้านขวา(๘) สำหรับเจ้าพนักงานสรรพสามิตระดับ ๓ ประดับเครื่องหมายแถบใหญ่๒ แถบที่คอปกเสื้อด้านซ้ายและประดับเครื่องหมายรูปดวงตรากรมสรรพสามิตที่คอปกเสื้อด้านขวา(๙) สำหรับเจ้าพนักงานสรรพสามิตระดับ ๒ประดับเครื่องหมายแถบใหญ่ ๑ แถบและแถบเล็ก ๑ แถบโดยให้แถบใหญ่อยู่ด้านบนที่คอปกเสื้อด้านซ้ายและประดับเครื่องหมายรูปดวงตรากรมสรรพสามิตที่คอปกเสื้อด้านขวา(๑๐) สำหรับเจ้าพนักงานสรรพสามิตระดับ ๑ประดับเครื่องหมายแถบใหญ่ ๑ แถบที่คอปกเสื้อด้านซ้ายและประดับเครื่องหมายรูปดวงตรากรมสรรพสามิตที่คอปกเสื้อด้านขวาการประดับเครื่องหมายระดับตาม (๕) (๖) (๗) (๘) และ (๙)ให้เว้นระยะห่างระหว่างแถบ ๐.๓ เซนติเมตรข้อ ๒๐เครื่องหมายแสดงระดับที่คอปกเสื้อตามข้อ ๑๙ ในกรณีที่ใช้กับเครื่องแบบตรวจค้นตามข้อ๔ (๕) และ (๖) และข้อ ๑๐ (๕) และ (๖) ให้ปักด้วยไหมดังนี้(ก) เครื่องแบบตรวจค้นสีน้ำเงินดำ ให้ปักด้วยไหมสีดำ(ข) เครื่องแบบตรวจค้นสีกากี ให้ปักไว้ด้วยไหมสีเหลืองข้อ ๒๑สำหรับเครื่องแบบตรวจค้นตามข้อ ๔ (๕) และ (๖) และข้อ ๑๐ (๕) และ (๖)ให้ติดเครื่องหมายรูปอาร์มตามแบบท้ายกฎสำนักนายกรัฐมนตรีนี้ที่ต้นแขนเสื้อข้างซ้ายห่างจากตะเข็บไหล่ ๑ เซนติเมตร เครื่องหมายรูปอาร์มมีลักษณะเป็นรูปอาร์มโค้งหนึ่งในสามของวงกลมตัดมุมป้าน ทำด้วยผ้าหรือสักหลาดสีดำมีขอบปักด้วยไหมสีทอง ขนาดส่วนกว้างที่สุด ๑๑ เซนติเมตร ส่วนสูงที่สุด ๘ เซนติเมตรมีอักษรคำว่า สรรพสามิต สีฟ้าอยู่ส่วนบน ขนานไปตามแนวขอบโค้งตรงกลางเป็นรูปนกวายุภักษ์ ปักด้วยไหมสีทอง ใต้รูปนกวายุภักษ์ ปักอักษรโรมันสีฟ้าว่าEXCISE DEPARTMENT ขนานไปตามแนวขอบอาร์มด้านล่าง เหนือรูปนกวายุภักษ์ ปักอักษรแสดงสังกัดดังนี้(๑) เจ้าพนักงานสรรพสามิตสังกัดราชการบริหารส่วนกลางและมิได้สังกัดสำนักงานสรรพสามิตเขต ให้ปักอักษร คำว่า กรุงเทพฯ(๒) เจ้าพนักงานสรรพสามิตสังกัดสำนักงานสรรพสามิตเขตให้ปักอักษรชื่อเขตที่สังกัด(๓) เจ้าพนักงานสรรพสามิตสังกัดสำนักงานสรรพสามิตจังหวัดให้ปักอักษรชื่อจังหวัดที่สังกัดภาค ๔เบ็ดเตล็ด ข้อ ๒๒เจ้าพนักงานสรรพสามิตซึ่งได้รับพระราชทานเครื่องราชอิสริยาภรณ์หรือได้รับพระราชทานพระบรมราชานุญาตให้ประดับเครื่องราชอิสริยาภรณ์ต่างประเทศให้ประดับแพรแถบเครื่องราชอิสริยาภรณ์ที่อกเสื้อเหนือกระเป๋าบนซ้ายเว้นแต่เครื่องราชอิสริยาภรณ์ซึ่งกฎหมายกำหนดให้ประดับที่อกเสื้อข้างขวาให้ติดแพรแถบที่อกเสื้อเหนือกระเป๋าบนขวา ในกรณีที่มีแถบแพรหลายแถบ ให้ติดเรียงกันเป็นแถวยาวแถวละไม่เกิน ๕ แถบข้อ ๒๓เจ้าพนักงานสรรพสามิตซึ่งได้รับเครื่องหมายแสดงความสามารถหรือเข็มแสดงวิทยฐานะของสถาบันการศึกษาของทางราชการ ให้ประดับเครื่องหมายหรือเข็มนั้นได้ตามที่กระทรวงที่เกี่ยวข้องกำหนดข้อ ๒๔เจ้าพนักงานสรรพสามิตซึ่งแต่งเครื่องแบบเจ้าพนักงานสรรพสามิตตามกฎสำนักนายกรัฐมนตรีนี้ต้องติดป้ายชื่อพื้นสีดำ กว้างไม่เกิน ๒.๕ เซนติเมตร ยาวไม่เกิน ๗.๕ เซนติเมตรแสดงชื่อตัว ชื่อสกุล และชื่อตำแหน่งในการบริหารงานหรือชื่อตำแหน่งในสายงานตามที่องค์การกลางบริหารงานบุคคลกำหนดประดับที่อกเสื้อเหนือกระเป๋าบนขวาข้อ ๒๕ให้กรมสรรพสามิตสร้างหรือเขียนรูปตัวอย่างเครื่องแบบเจ้าพนักงานสรรพสามิตตามกฎสำนักนายกรัฐมนตรีนี้ขึ้นไว้เป็นมาตรฐานและสอดส่องควบคุมการแต่งเครื่องแบบเจ้าพนักงานสรรพสามิตให้เป็นไปตามกฎสำนักนายกรัฐมนตรีนี้ให้ไว้ ณ วันที่ ๓๐ พฤษภาคม พ.ศ. ๒๕๓๗ชวน หลีกภัยนายกรัฐมนตรี[เอกสารแนบท้าย]๑.แบบเครื่องหมายรูปอาร์มท้ายกฎสำนักนายกรัฐมนตรี ฉบับที่ ๘๒ (พ.ศ. ๒๕๓๗) ออกตามความในพระราชบัญญัติเครื่องแบบข้าราชการฝ่ายพลเรือนพุทธศักราช ๒๔๗๘(ดูข้อมูลจากภาพกฎหมาย)หมายเหตุ :- เหตุผลในการประกาศใช้กฎสำนักนายกรัฐมนตรีฉบับนี้คือ เนื่องจากกฎสำนักนายกรัฐมนตรี ฉบับที่ ๖๓ (พ.ศ. ๒๕๑๔)ออกตามความในพระราชบัญญัติเครื่องแบบข้าราชการฝ่ายพลเรือน พุทธศักราช ๒๔๗๘(ว่าด้วยเครื่องแบบเจ้าพนักงานบางตำแหน่งในสรรพสามิต) ได้ใช้มานานแล้วขณะนี้ตำแหน่งและระดับของข้าราชการกรมสรรพสามิตได้ปรับปรุงและเปลี่ยนแปลงไปจากเดิมมากทำให้เครื่องแบบที่กำหนดไว้ไม่เหมาะสมสมควรปรับปรุงเครื่องแบบเจ้าพนักงานสรรพสามิตให้เหมาะสมกับงานและสภาพของหน้าที่ในปัจจุบัน จึงจำเป็นต้องออกกฎสำนักนายกรัฐมนตรีนี้ปณตภร/ปรับปรุง๘ ตุลาคม ๒๕๕๕[๑] ราชกิจจานุเบกษาเล่ม ๑๑๑/ตอนที่ ๒๑ ก/หน้า ๓๕/๓ มิถุนายน ๒๕๓๗